শকুনির চালাকির সঙ্গে পাল্লা দিতেই পারছিল না যুধিষ্ঠির। বাজি হেরে বসল আবার। টেনে আনা হল দ্রৌপদীকে। দুঃশাসন যখন তাকে যথেচ্ছ অপদস্থ করে শেষে শাড়ী ধরে টান দিতে গেল, গোটা সভা যখন চোখ কান মুখ ঢেকে ফেলে আর কি! তখনি কি থেকে কি হয়ে গেল! “হৈ- ঐ- ঐ- ঐ হঃ, হ্যা রারারা — চু উ উ উ কিত কিত কিত কিত” বলে বিকট আওয়াজ তুলে দ্রৌপদী শাড়ীর আঁচল গাছকোমর করে হা ডু ডু স্টাইলে দু পা ফাঁক করে কোমর ঝুঁকিয়ে দু হাত বুকের কাছে ক্রস করে রেখে পজিশন করে দাঁড়ালো। ব্যাপার দেখে সবার তো চক্ষু চড়কগাছ! গান্ধারী পর্যন্ত সবুর করতে না পেরে দু একবার চোখের পট্টি ফাঁক করার চেষ্টা করছে! ধৃতরাষ্ট্র জন্মান্ধ, চোখে এবং চেতনায়, সে বার বার হাত হাতড়ে বলে, “কী হচ্ছে? অ্যাঁ? আমি রাজা ধৃতরাষ্ট্র জানতে চাচ্ছি কী হচ্ছেটা কী এখানে!”